กรุงไทยลุยสินเชื่อไมโครไฟแนนซ์
กรุงไทยปล่อยสินเชื่อไมโครไฟแนนซ์ 9 เดือนกระจายสินเชื่อให้ผู้ค้าตลาด 900 ล้านบาท หนุนนโยบายลดหนี้นอกระบบ
8 ต.ค. 2555

กรุงไทยปล่อยสินเชื่อไมโครไฟแนนซ์ 9 เดือนกระจายสินเชื่อให้ผู้ค้าตลาด 900 ล้านบาท หนุนนโยบายลดหนี้นอกระบบ
น.ส.อาริศรา ธรมธัช ผู้ช่วยกรรมการผู้จัดการใหญ่อาวุโส สายงานธุรกิจภาครัฐ ธนาคารกรุงไทย เปิดเผยว่า ช่วง 9 เดือนที่ผ่านมาการปล่อยสินเชื่อรายย่อยหรือไมโครไฟแนนซ์ให้กับกลุ่มประชาชนในระดับฐานรากของประเทศ ตามนโยบายภาครัฐเติบโตได้ดี โดยธนาคารสามารถปล่อยสินเชื่อ KTB Micro Bank เพื่อการค้า ให้กับกลุ่มผู้ประกอบอาชีพค้าขายในตลาด ได้แก่ แผงค้า หรือผู้ค้าเช่าช่วงทั้งตลาดเอกชน และตลาดที่ภาครัฐเป็นเจ้าของ รวมทั้งกลุ่มผู้ค้าขายนอกตลาดทั่วประเทศ จำนวน 800 แห่ง จำนวนผู้ค้า 1.25 หมื่นราย วงเงินรวม 900 ล้านบาท
ทั้งนี้สินเชื่อ KTB Micro Bank เพื่อการค้า ธนาคารได้กำหนดรูปแบบสินเชื่อเป็น 4 รูปแบบ เพื่อให้สอดคล้องกับกระแสเงินสดรับ และลักษณะกลุ่มตลาด ซึ่งช่วยให้ลูกค้าสามารถชำระหนี้ได้ตามกำหนด โดยแต่ละรูปแบบธนาคารให้วงเงินกู้สูงสุดรายละ 2 แสนบาท ผ่อนชำระภายใน 4 ปี ในอัตราดอกเบี้ยต่ำ ช่วยลดปัญหาการกู้เงินนอกระบบและทำให้ผู้ค้ารายย่อยมีต้นทุนการค้าที่ต่ำลง โดยคาดว่าภายในสิ้นปีนี้ จะขยายสินเชื่อได้ไม่ต่ำกว่า 1,500 ล้านบาท และมีลูกค้าเพิ่มขึ้นเป็นกว่า 2 หมื่นราย